b'\n_START_ARTICLE_\nParacetamol\n_START_PARAGRAPH_\nParacetamol ili acetaminofen, u SAD) je \xc4\x8desto kori\xc5\xa1teni analgetik i antipiretik. On je u\xc4\x8dinkovita zamjena za aspirin, \xc4\x8desto se koristi za smanjenje tjelesne temperature, ubla\xc5\xbeavanje glavobolja i drugih slabijih tegoba i bolova. Me\xc4\x91utim, za razliku od aspirina nije dobar antiupalni lijek. Jedan je od osnovnih sastojaka za brojna farmaceutska sredstva koja slu\xc5\xbee za prehladu i gripu. U kombinaciji s opioidnim analgeticima, paracetamol se mo\xc5\xbee koristiti i za ubla\xc5\xbeavanje ja\xc4\x8dih bolova poput postoperativnih bolova te za pru\xc5\xbeanje palijativne njege kod pacijenata sa uznapredovalim rakom. Njegovo analgeti\xc4\x8dko djelovanje po\xc4\x8dinje otprilike 11 minuta nakon oralnog uzimanja, a njegovo biolo\xc5\xa1ko poluvrijeme eliminacije iznosi od 1 do 4 sata. Iako se paracetamol koristi za ubla\xc5\xbeavanje upalnih procesa, on op\xc4\x87enito nije svrstan u obitelj NSAID jer pokazuje samo vrlo slabe antiupalne aktivnosti._NEWLINE_Mada je op\xc4\x87enito siguran za kori\xc5\xa1tenje u preporu\xc4\x8denim dozama (od 1 000 mg po dozi do najvi\xc5\xa1e 4 000 mg dnevno za odrasle osobe), akutno predoziranje paracetamolom mo\xc5\xbee uzrokovati mo\xc5\xbeda smrtonosno o\xc5\xa1te\xc4\x87enje jetre, a kod rijetkih slu\xc4\x8dajeva, i normalna doza mo\xc5\xbee u\xc4\x8diniti isto; rizik se pove\xc4\x87ava u\xc4\x8destalom i prekomjernom konzumacijom alkohola. Otrovnost paracetamola je naj\xc4\x8de\xc5\xa1\xc4\x87i razlog akutnog zatajenja jetre u zapadnim zemljama, i uzrok je najve\xc4\x87eg broja predoziranja lijekovima u SAD-u, Velikoj Britaniji, Australiji i Novom Zelandu._NEWLINE_Paracetamol je aktivni metabolit fenacetina, nekad popularnog kao analgetik i antipiretik, ali za razliku od fenacetina i njegovih kombinacija, paracetamol se ne smatra kancerogenim u terapeutskim dozama. Pojmovi acetaminofen (koristi se u SAD, Kanadi, Japanu, Ju\xc5\xbenoj Koreji, Hong Kongu i Iranu) i paracetamol (u ostalim zemljama) su nastali iz kemijskog naziva za ovaj lijek: para-acetilaminofenol i para-acetilaminofenol. U nekim kontekstima, koristi se i kratica kao APAP za acetil-para-aminopfenol.\n_START_SECTION_\nGroznica\n_START_PARAGRAPH_\nParacetamol je potvr\xc4\x91eni lijek za ubla\xc5\xbeavanje groznice kod osoba svih uzrasta. Svjetska zdravstvena organizacija (WHO) preporu\xc4\x8duje da se paracetamol koristi samo za ubla\xc5\xbeavanje groznice kod djece ako je njihova tjelesna temperatura ve\xc4\x87a od 38,5\xc2\xb0C. Efikasnost paracetamola samog po sebi kod djece sa groznicom je upitna, a meta-analiza je pokazala da je manje efikasan od ibuprofena. Uloga paracetamola u pedijatrijskoj medicini je izrazito izra\xc5\xbeajna kao u\xc4\x8dinkovit analgetik i antipiretik.\n_START_SECTION_\nBolovi\n_START_PARAGRAPH_\nParacetamol se koristi za ubla\xc5\xbeavanje bolova povezanih s mnogim dijelovima tijela. On posjeduje analgeti\xc4\x8dke osobine usporedive s onima kod aspirina, dok su njegovi antiupalni u\xc4\x8dinci daleko slabiji. Op\xc4\x87enito se bolje podnosi od aspirina kod pacijenata kod kojih je utvr\xc4\x91ena obilna sekrecija gastriti\xc4\x8dne kiseline ili se strahuje od produ\xc5\xbeenja krvarenja. Po\xc5\xa1to je dostupan u prodaji bez lije\xc4\x8dni\xc4\x8dkog recepta, sve vi\xc5\xa1e je postao uobi\xc4\x8dajeni lijek u brojnim ku\xc4\x87anstvima. Paracetamol mo\xc5\xbee ubla\xc5\xbeiti bolove pri blagom artritisu ali nema u\xc4\x8dinak na upalu, crvenilo i nateknu\xc4\x87e zgloba koji su povezani sa artritisom. Za ubla\xc5\xbeavanje bolova pri osteoartritisu koljena, on je u\xc4\x8dinkovit poput ibuprofena. _NEWLINE_U vezi komparativne farmakolo\xc5\xa1ke efikasnosti, studije su pokazale zbunjuju\xc4\x87e i suprotne ishode kada se paracetamol usporedi s nesteroidnim antiupalnim lijekovima (NSAID). Slu\xc4\x8dajne nadzirane studije kroni\xc4\x8dne boli prouzrokovane osteoartritisom kod odraslih su pokazale sli\xc4\x8dne koristi od paracetamola i ibuprofena._NEWLINE_Efikasnost paracetamola kada se koristi u kombinaciji sa slabim opioidima (poput kodeina) je upitna zbog podataka iz nedavnih studija; zbog male koli\xc4\x8dine podataka koji su dostupni te\xc5\xa1ko je donijeti bilo kakav zaklju\xc4\x8dak. Kombinacijski lijekovi paracetamola i sna\xc5\xbenih opioida poput morfina su pokazali da smanjuju kori\xc5\xa1tenu koli\xc4\x8dinu opioida i pobolj\xc5\xa1avaju analgetski u\xc4\x8dinak kao i da sputavaju predoziranje opioidima zbog mo\xc5\xbeebitno otrovnog u\xc4\x8dinka paracetamola. Slu\xc4\x8dajne nadzirane studije akutne muskuloskeletalne boli kod djece su pokazale da obi\xc4\x8dni tr\xc5\xbei\xc5\xa1ni ibuprofen u normalnoj dozi bolje smanjuje bol od standardne doze paracetamola.\n_START_SECTION_\nNe\xc5\xbeeljeni u\xc4\x8dinci\n_START_PARAGRAPH_\nU preporu\xc4\x8denim dozama, ne\xc5\xbeeljeni u\xc4\x8dinci paracetamola su blagi ili ih nema. Za razliku od aspirina, on nema antikoagulacijske osobine (ne razrje\xc4\x91uje krv) pa ga zbog toga mogu koristiti pacijenti koji imaju problema sa koagulacijom. Pored toga, paracetamol ne vr\xc5\xa1i iritaciju \xc5\xbeelu\xc4\x8dane sluznice. U usporedbi sa ibuprofenom - koji ima ne\xc5\xbeeljene u\xc4\x8dinke poput dijareje, povra\xc4\x87anja i abdominalnih bolova - paracetamol se relativno dobro tolerira s manje popratnih u\xc4\x8dinaka. Produ\xc5\xbeeno dnevno kori\xc5\xa1tenje pove\xc4\x87ava rizik od komplikacija na gornjim probavnim organima poput krvarenja u \xc5\xbeelucu, a mo\xc5\xbee prouzrokovati i o\xc5\xa1te\xc4\x87enje bubrega ili jetre. Paracetamol se metabolizira u jetri i hepatotoksi\xc4\x8dan je; ne\xc5\xbeeljeni u\xc4\x8dinci mogu biti sli\xc4\x8dni kao kod kroni\xc4\x8dnog alkoholizma ili kao kod pacijenata s o\xc5\xa1te\xc4\x87enjem jetre. _NEWLINE_Sve do 2010. godine, za paracetamol se vjerovalo da je siguran za kori\xc5\xa1tenje u trudno\xc4\x87i (da ne utje\xc4\x8de na zatvaranje ductus arteriosus kod fetusa kao \xc5\xa1to je to slu\xc4\x8daj kod NSAID lijekova). Me\xc4\x91utim, u studiji objavljenoj u listopadu 2010. godine, povezan je sa neplodno\xc5\xa1\xc4\x87u u odrasloj dobi kod jo\xc5\xa1 nero\xc4\x91enih beba. Poput NSAID lijekova a za razliku od opioidnih analgetika, za paracetamol nije prona\xc4\x91eno da prouzrokuje euforiju ili mijenja raspolo\xc5\xbeenje premda su nedavna istra\xc5\xbeivanja dala odre\xc4\x91ene dokaze da paracetamol mo\xc5\xbee umanjiti psiholo\xc5\xa1ku bol. Za razliku od aspirina, siguran je za kori\xc5\xa1tenje kod djece, po\xc5\xa1to on nije povezan sa rizikom od Reyevog sindroma kod djece s virusnim oboljenjima. Paracetamol koji se koristi za ubla\xc5\xbeavanje groznice u prvim godinama \xc5\xbeivota je bio povezan sa pove\xc4\x87anom pojavom simptoma astme u uzrastu od 6 do 7 godina, i takva uporaba paracetamola, kod djece u prvim godinama \xc5\xbeivota kao i kod djece od 6-7 godina, je tako\xc4\x91er povezana i sa pove\xc4\x87anom opasno\xc5\xa1\xc4\x87u od rinokonjunktivitisa i ekcema. Autori studije priznaju da je na njihovo "otkri\xc4\x87e utjecali usputni i drugi pokazatelji", odnosno da ta povezanost ne mo\xc5\xbee biti uzro\xc4\x8dna nego zbog \xc4\x8dinjenice da je bolest tretirana paracetamolom te potom nagla\xc5\xa1avaju da je neophodno dodatno istra\xc5\xbeivanje. Pored toga, objavljeni su brojni komentari, dopisi, odgovori i kritike u \xc4\x8dasopisu The Lancet koji se odnose na metodologiju i zaklju\xc4\x8dke te studije. Britanska agencija za regulaciju lijekova (Medicines and Healthcare products Regulatory Agency) tako\xc4\x91er je ispitala ovo istra\xc5\xbeivanje i objavila brojne kritike o na\xc4\x8dinu interpretacije dobijenih podataka te ponudila savjet za farmaceute, roditelje i \xc5\xa1iru javnost: "Ishodi ove nove studije nu\xc5\xbenu ne mijenjaju bilo koje trenutne upute za upotrebu paracetamola kod djece. Paracetamol ostaje siguran i pogodan izbor analgetika kod djece. Nema dovoljnih dokaza iz ovog istra\xc5\xbeivanja za promjenu uputstava u vezi kori\xc5\xa1tenja antipiretika kod djece." Kroni\xc4\x8dni korisnici paracetamola mogu biti izlo\xc5\xbeeni riziku razvoja leukemije.\n_START_SECTION_\nPredoziranje\n_START_PARAGRAPH_\nHepatotoksi\xc4\x8dnost paracetamola je daleko naj\xc4\x8de\xc5\xa1\xc4\x87i uzrok akutnog zatajenja jetre u SAD-u kao i u Velikoj Britaniji. Podaci pokazuju da predoziranje paracetamolom mo\xc5\xbee dovesti do brojnih poziva u kontrolne centre za za\xc5\xa1titu od trovanja u SAD, vi\xc5\xa1e nego trovanje bilo kojom drugom farmakolo\xc5\xa1kom supstancom. Znaci i simptomi otrovnosti paracetamola mogu isprva biti vrlo blagi ili nikakvi. Netretirano predoziranje mo\xc5\xbee dovesti do zatajenja jetre i smrti u toku nekoliko dana. Tretman takvih slu\xc4\x8dajeva je usmjeren ka uklanjanju paracetamola iz tijela i zamjenom glutationa. Aktivni ugalj se mo\xc5\xbee koristiti za pove\xc4\x87anje adsorpcije paracetamola ako se pacijent javi na tretman u kratkom vremenu nakon predoziranja. Dok protuotrov acetilcistein (poznat i kao N-acetilcisteil ili NAC) djeluje kao prekursor za glutation, on poma\xc5\xbee tijelu da se regenerira u dovoljnoj mjeri da sprije\xc4\x8di o\xc5\xa1te\xc4\x87enje jetre, premda ukoliko do\xc4\x91e do ozbiljnijih o\xc5\xa1te\xc4\x87enja jetre, nu\xc5\xbeno je provesti i njenu transplantaciju. Na tr\xc5\xbei\xc5\xa1tu postoje i tablete (u UK poznate pod nazivom Paradote) koje kombiniraju paracetamol s protuotrovom (metionin) radi za\xc5\xa1tite jetre u slu\xc4\x8daju predoziranja._NEWLINE_U lipnju 2009. godine, savjetodavni odbor Ameri\xc4\x8dke agencije za nadzor hrane i lijekova (FDA) dao je preporuku da se na uporabu paracetamola izda novo ograni\xc4\x8denje unutar SAD-a koje \xc4\x87e pomo\xc4\x87i ljudima upozoravaju\xc4\x87i ih na potencijalne otrovne u\xc4\x8dinke. Najve\xc4\x87a doza u bilo koje vrijeme smanjena je s 1000mg na 650mg, dok je istodobno zabranjena kombinacija paracetamola i narkoti\xc4\x8dkih analgetika. \xc4\x8clanovi odbora osobito su bili zabrinuti \xc4\x8dinjenicom da je trenutno najve\xc4\x87e ograni\xc4\x8denje doze paracetamola pokazalo kako mo\xc5\xbee na\xc4\x8diniti promjene u hepati\xc4\x8dkoj funkciji. Dana 13. sije\xc4\x8dnja 2011. godine, FDA je zatra\xc5\xbeila od proizvo\xc4\x91a\xc4\x8da kombinacijskih lijekova u kojima je sadr\xc5\xbean paracetamol, ograni\xc4\x8diti koli\xc4\x8dinu paracetamola u takvim lijekovima na ne vi\xc5\xa1e od 325mg po tableti ili kapsuli i po\xc4\x8dela tra\xc5\xbeiti od proizvo\xc4\x91a\xc4\x8da a\xc5\xbeurirati oznake na tim proizvodima kako bi upozorili na potencijalni rizik od te\xc5\xa1kog o\xc5\xa1te\xc4\x87enja jetre. Proizvo\xc4\x91a\xc4\x8di \xc4\x87e imati rok od tri godine ograni\xc4\x8diti koli\xc4\x8dinu paracetamola na 325mg po dozi._NEWLINE_U studenom 2011. godine Britanska regulatorna agencija za lijekove i medicinsku njegu tako\xc4\x91er je revidirala doziranje teku\xc4\x87eg paracetamola za djecu.\n_START_SECTION_\nKlasifikacija\n_START_PARAGRAPH_\nParacetamol je dio skupine lijekova poznatijih kao "anilin analgetici"; on je jedini takav lijek koji je i danas jo\xc5\xa1 uvijek u uporabi. On se ne smatra NSAID jer ne iskazuje antiupalnu aktivnost u zna\xc4\x8dajnijoj mjeri (ali jeste slabi inhibitor ciklooksigenaze). Usprkos tome, paracetamol i lijekovi iz skupine NSAID imaju neke sli\xc4\x8dne farmakolo\xc5\xa1ke osobine.\n_START_SECTION_\nMehanizam djelovanja\n_START_PARAGRAPH_\nDo danas, mehanizam djelovanja paracetamola jo\xc5\xa1 uvijek nije u potpunosti razja\xc5\xa1njen. Smatra se da je osnovno djelovanje putem inhibicije ciklooksigenaze (COX), a nedavna otkri\xc4\x87a sugeriraju da je visoko selektivan za ciklooksigenazu-2 (COX-2). Dok su njegove analgeti\xc4\x8dke i antipireti\xc4\x8dke osobine usporedive s onim kod aspirina i drugih NSAID lijekova, njegove periferalne antiupalne osobine i aktivnosti su obi\xc4\x8dno ograni\xc4\x8dene brojim \xc4\x8dimbenicima, jedan od njih je i visoka razina peroksida koji su prisutni u upalnim lezijama. Me\xc4\x91utim, u nekim slu\xc4\x8dajevima, promatrane su i neke periferalne antiupalne aktivnosti koje se mogu usporediti s ostalim NSAID lijekovima. \xc4\x8clanak u \xc4\x8dasopisu Nature Communications koji su objavili znanstvenici iz Londona i Lunda (\xc5\xa0vedska) u studenom 2011. godine ukazuje na analgeti\xc4\x8dke mehanizme paracetamola (acetaminofena), tako \xc5\xa1to metaboliti acetaminofena poput NAPQI djeluju na TRPA1-receptore u kralje\xc5\xbeni\xc4\x8dnoj mo\xc5\xbedini onemogu\xc4\x87iti provo\xc4\x91enje signala iz najvi\xc5\xa1ih vanjskih slojeva kralje\xc5\xbeni\xc4\x8dne mo\xc5\xbedine \xc5\xa1to dovodi do neosjetljivosti na bol._NEWLINE_Zbog svoje selektivnosti za COX-2, on ne inhibira u zna\xc4\x8dajnijoj mjeri proizvodnju tromboksana koji podsti\xc4\x8de zgru\xc5\xa1avanje krvi._NEWLINE_COX obitelj enzima odgovorna je za metabolizam arahidonske kiseline do prostaglandina H\xe2\x82\x82, nestabilne molekule koja se pretvara u brojne proupalne spojeve. Klasi\xc4\x8dni antiupalni preparati poput NSAID lijekova blokiraju ovaj korak. Samo kada je odgovaraju\xc4\x87e oksidiran, COX enzim je tada iznimno reaktivan. Paracetamol smanjuje oksidirani oblik COX enzima, onemogu\xc4\x87avaju\xc4\x87i mu da gradi proupalne spojeve. Ovo dovodi do smanjene koli\xc4\x8dine prostaglandina E2 u sredi\xc5\xa1njem \xc5\xbeiv\xc4\x8danom sustavu i time smanjuju\xc4\x87i hipotalamsku to\xc4\x8dku u sredi\xc5\xa1tu za reguliranje tjelesne temperature._NEWLINE_Paracetamol tako\xc4\x91er modulira endogeni kanabinoidni sustav. Paracetamol se metabolizira do AM404, spoja koji djeluje na nekoliko na\xc4\x8dina; najva\xc5\xbeniji na\xc4\x8din je da on inhibira ponovno uzimanje endogenog kanabinoida/vaniloida anandamida od strane neurona. Ponovno uzimanje anandamida bi ishodovalo smanjenjem sinapti\xc4\x8dkih razina i manje aktivacije glavnog receptora za bol (nociceptora) u tijelu, TRPV1 (stariji naziv: receptor vaniloida). Po\xc5\xa1to inhibira ponovno uzimanje anandamida, razine u sinapsama ostaju visoke tako da se mogu umrtviti TRPV1 receptori kao \xc5\xa1to se posti\xc5\xbee djelovanjem kapsaicina. Pored toga, AM404 inhibira kanale natrija, kao \xc5\xa1to to radi i anestetici lidokain i prokain. Bilo koja od ovih akcija sama po sebi dokazano smanjuje bol i smatra se kao mogu\xc4\x87i mehanizam djelovanja za paracetamol. Me\xc4\x91utim, dokazano je da nakon blokade receptora kanabinoida putem sinteti\xc4\x8dkih antagonista, dolazi do prestanka analgeti\xc4\x8dkih efekata paracetamola, \xc5\xa1to ukazuje da njegovo analgeti\xc4\x8dko djelovanje uklju\xc4\x8duje endogeni kanabinoidni sustav. Dokazano je da spinalni TRPA1 receptori tako\xc4\x91er imaju antinocicepitivne reakcije na paracetamol kod mi\xc5\xa1eva.  _NEWLINE_Aspirin je poznat da izaziva inhibiranje ciklooksigenaze (COX) obitelji enzima te, po\xc5\xa1to djelovanje paracetamola je djelomi\xc4\x8dno sli\xc4\x8dno djelovanju aspirina, izvr\xc5\xa1ena su brojna istra\xc5\xbeivanja koja su fokusirana na tezu inhibira li i paracetamol tako\xc4\x91er COX. Danas je razja\xc5\xa1njeno da paracetamol djeluje putem najmanje dva ciklusa. _NEWLINE_To\xc4\x8dan na\xc4\x8din na koji je COX inhibiran u razli\xc4\x8ditim okolnostima je jo\xc5\xa1 uvijek predmet rasprave. Zbog razlika u aktivnosti paracetamola, aspirina i drugih lijekova iz obitelji NSAID, postavljena je teorija da postoje i neke druge ina\xc4\x8dice ciklooksigenaze. Jedna teorija smatra da paracetamol djeluje tako \xc5\xa1to inhibira COX-3 izoformu, jednu od varijanti COX-1 unutar COX obitelji enzima. Ako se promatra njegovo djelovanje kod pasa, ovaj enzim dijeli veliku sli\xc4\x8dnost s drugim COX enzimima, proizvode\xc4\x87i proupalne spojeve a tako\xc4\x91er je selektivno inhibiran od strane paracetamola. Me\xc4\x91utim, neke studije sugeriraju da kod ljudi i mi\xc5\xa1eva, enzim COX-3 ne pokazuje zna\xc4\x8dajno upalno djelovanje te njegova blokada putem paracetamola nije bezna\xc4\x8dajna u svojoj funkciji u ljudskom organizmu. Druga mogu\xc4\x87nost je da paracetamol blokira ciklooksigenazu (kao i aspirin), ali tako da visoko oksidacijsko stanje paracetamola onemogu\xc4\x87ava njeno djelovanje u upalnom okru\xc5\xbeenju gdje je koncentracija_NEWLINE_peroksida visoka. Ova ideja bi zna\xc4\x8dila da ne postoje izravni u\xc4\x8dinci na mjestu upalnog procesa, nego da djeluje u CNS gdje okolina nije oksidacijska, sni\xc5\xbeuju\xc4\x87i temperaturu itd. To\xc4\x8dan na\xc4\x8din djelovanja za koji se vjeruje da paracetamol utje\xc4\x8de na COX-3 jo\xc5\xa1 je predmet rasprave.\n_START_SECTION_\nStruktura i reaktivnost\n_START_PARAGRAPH_\nParacetamol se sastoji iz jezgre benzenovog prstena, substituiranog jednom hidroksil skupinom i atomom du\xc5\xa1ika od amidne skupine u para (1,4) shemi. Amidna skupina je acetamid (etanamid). On je ekstentivno konjugirani sustav, jer su usamljeni parovi na atomu hidroksil kisika, benzenov pi oblak, du\xc5\xa1ikov usamljeni par, p orbitala na karbonilnom atomu ugljika i usamljeni par na karbonilnom atomu kisika, svi konjugirani. Prisustvo dvije aktivne skupine tako\xc4\x91er daje benzenovom prstenu visoku reaktivnost prilikom elektrofilnih aromatskih substitucija. Kao substituenti, sve pozicije u prstenu su vi\xc5\xa1e ili manje jednako aktivirani. Konjugacija je zna\xc4\x8dajno smanjuje bazi\xc4\x8dnost kisika i du\xc5\xa1ika, dok u isto vrijeme hidroksilna kiselost kroz delokalizaciju naboja se razvija na fenoksidom anionu.\n_START_SECTION_\nReakcije\n_START_PARAGRAPH_\np-Aminofenol se mo\xc5\xbee dobiti putem amidne hidrolize paracetamola. p-aminofenol dobiven na ovaj na\xc4\x8din, a povezan je sa Metolom koji je dostupan na tr\xc5\xbei\xc5\xa1tu, koristi se za amatersko razvijanje fotografija. Ova reakcija se tako\xc4\x91er koristi i za dokazivanje paracetamola u uzorcima urinaa: nakon hidrolize sa hidroklornom kiselinom, p-aminofenol reagira u rastvoru amonijaka sa fenolnim derivatima npr. salicilnom kiselinom daju\xc4\x87i boju indofenol zbog oksidacije na zraku.\n_START_SECTION_\nPovijest\n_START_PARAGRAPH_\nAcetanilid je bio prvi derivat anilina slu\xc4\x8dajno otkriven da ima analgeti\xc4\x8dke i antipireti\xc4\x8dke osobine, i vrlo brzo je u\xc5\xa1ao u medicinsku praksu pod imenom antifebrin 1886. godine od strane A. Cahna i P. Heppa. Me\xc4\x91utim, njegovi neprihvatljivi toksi\xc4\x8dni u\xc4\x8dinci, od kojih je najopasnija bila cijanoza zbog methemoglobinemije, doveli su do potrage za manje opasnim derivatima anilina. Onodobni ameri\xc4\x8dki kemi\xc4\x8dar Harmon Northrop Morse je ve\xc4\x87 sintetizirao paracetamol 1877. godine na Sveu\xc4\x8dili\xc5\xa1tu Johns Hopkins putem redukcije 4-nitrofenola sa kositrom u smrznutoj acetatnoj kiselini, ali je to ostalo nepoznato sve do 1887. godine dok klini\xc4\x8dki farmakolog Joseph von Mering nije isprobao paracetamol na pacijentima. Godine 1893. von Mering objavio je rad o klini\xc4\x8dkim ishodima paracetamola sa fenacetinom, drugim derivatom anilina. Von Mering je tvrdio da, za razliku od fenacetina, paracetamol ima ve\xc4\x87u tendenciju izazvati methemoglobinemiju. Nakon toga, paracetamol je vrlo brzo zanemaren u korist fenacetina. Prodaja fenacetina je dovela Bayer do polo\xc5\xbeaja vode\xc4\x87e ljekarni\xc4\x8dke kompanije. Iako ga je djelomi\xc4\x8dno zasjenio aspirin, uveden od strane Heinricha Dresera 1899. godine, fenacetin je bio popularan desetlje\xc4\x87ima, dijelom \xc5\xa1iroko reklamiran kao "sredstvo protiv glavobolje" dostupno bez recepta, sadr\xc5\xbee\xc4\x87i naj\xc4\x8de\xc5\xa1\xc4\x87e fenacetin, aminopirinski derivat aspirina, kofeina i ponekad barbiturate._NEWLINE_Tvrdnje Von Meringa su ostale neopovrgnute gotovo pola stolje\xc4\x87a, sve dok dva tima znanstvenika iz SAD-a nisu ra\xc5\xa1\xc4\x8dlanjivala metabolizam acetanilida i parcetamola. Godine 1947. biokemi\xc4\x8dari David Lester i Leon Greenberg su otkrili jake dokaze da je paracetamol bio osnovni metabolit acetanilida u krvi ljudi, a naknadne studije su pokazale kako velike doze paracetamola koje su se davale albino pacovima nisu uzrokovale methemoglobinemiju.  Tri znanstvena rada koja su objavljena u rujnu 1948. godine u \xc5\xbdurnalu za farmakologiju i eksperimentalne terapije (Journal of Pharmacology and Experimental Therapeutics), biokemi\xc4\x8dari Bernard Brodie, Julius Axelrod i Frederick Flinn su potvrdili koriste\xc4\x87i specifi\xc4\x8dne metode da je paracetamol doista osnovni metabolit acetanilida u krvi, te se potvrdilo da je tako\xc4\x91er efikasan kao analgetik kao i spojevi koji mu prethode. Oni su tako\xc4\x91er sugerirali da je methemoglobinemija koja se javlja kod ljudi uglavnom uzrokovana zbog drugog metabolita, fenilhidroksilamina. Naknadni radovi Brodieja i Axelroda iz 1949. godine su pokazali da se fenacetin tako\xc4\x91er metabolira do paracetamola. To je postupno dovelo do ponovnog otkri\xc4\x87a paracetamola._NEWLINE_Paracetamol je prvi put pu\xc5\xa1ten na tr\xc5\xbei\xc5\xa1te SAD-a 1953. godine od strane kompanije Sterling-Winthrop Co., koja ga je promicala kao zamjenu za aspirin po\xc5\xa1to je sigurniji od njega za djecu i osobe s ulkusima. Danas, najpoznatije tr\xc5\xbei\xc5\xa1no ime za paracetamol u SAD je Tylenol, kojeg je 1955. godine ponudila McNeil Laboratories zapo\xc4\x8dinju\xc4\x87i prodaju paracetamola kao sredstva za ubla\xc5\xbeavanje bolova i povi\xc5\xa1ene temperature kod djece pod imenom Tylenol Children\'s Elixir, rije\xc4\x8d "tylenol" je zapravo skra\xc4\x87eno ime od para-acetilaminofenol.\n_START_SECTION_\nDostupni oblici\n_START_PARAGRAPH_\nParacetamol je dostupan u svim farmacijskim oblicima: tabletama, kapsulama, teku\xc4\x87im otopinama, supozitorijama, intravenznim i intramuskularnim oblicima. Naj\xc4\x8de\xc5\xa1\xc4\x87a doza za odrasle osobe kre\xc4\x87e se od 500 do 1000\xc2\xa0mg. Najve\xc4\x87a preporu\xc4\x8dena dnevna doza za odrasle osobe je 4000\xc2\xa0mg. U preporu\xc4\x8denim dozama, paracetamol je op\xc4\x87enito siguran za djecu i dojen\xc4\x8dad kao i za odrasle osobe, iako je bilo rijetkih slu\xc4\x8dajeva akutnih o\xc5\xa1te\xc4\x87enja jetre koji su bili povezani za koli\xc4\x8dinama manjim od 2500mg dnevno._NEWLINE_Panadol, koji je dostupan na tr\xc5\xbei\xc5\xa1tima Afrike, Azije, Europe, Srednje Amerike i Australije, je najra\xc5\xa1ireniji dostupni oblik i brend paracetamola, a prodaje se u preko 80 zemalja. U Sjevernoj Americi, paracetamol se prodaje u generi\xc4\x8dkom obliku (obi\xc4\x8dno ozna\xc4\x8den kao acetaminofen) ili pod brojim trgova\xc4\x8dkim imenima, naprimjer, Tylenol (McNeil-PPC, Inc.), Anacin-3, Tempra, Datril i Ofirmev. Iako je u UK-u dostupan paracetamol pod trgova\xc4\x8dkim imenima (naprimjer Panadol), mnogo uobi\xc4\x8dajenije je da se on prodaje nebrendiran ili kao generi\xc4\x8dki lijek. Trgova\xc4\x8dko ime za paracetamol, Acamol, se proizvodi u Izraelu, a proizvodi ga Teva Pharmaceutical Industries, te je najvi\xc5\xa1e kori\xc5\xa1teni oblik paracetamola u toj zemlji. Na Filipinima, najvi\xc5\xa1e prodavani brend paracetamola je Biogesic, kojeg proizvodi United Laboratories. Godi\xc5\xa1nje se na Filipinima proda gotovo milijardu tableta Biogesica, ne ra\xc4\x8dunaju\xc4\x87i paracetamol u teku\xc4\x87im suspenzijama. To trgova\xc4\x8dko ime je dostupno i u zemljama ASEAN-a gdje je kompanija United Laboratories tako\xc4\x91er prisutna. U Europi naj\xc4\x8de\xc5\xa1\xc4\x87a trgova\xc4\x8dka imena paracetamola su Efferalgan i Doliprane. U Indiji je naj\xc4\x8de\xc5\xa1\xc4\x87i Crocin kojeg proizvodi Glaxo SmithKline Asia. U Banglade\xc5\xa1u najpopularnije trgova\xc4\x8dko ime je Napa kojeg proizvodi Beximco Pharma.'